ভোডাফোন, এয়ারটেল, আইডিয়া আগেই ঘোষণা করেছিল, প্রিপেড গ্রাহকদের ন্যূনতম রিচার্জ না করা থাকলে বন্ধ করে দেওয়া হবে ইনকামিং কল। সেই ঘোষণা অনুযায়ী, যাঁরা এখনও ন্যূনতম রিচার্জ করাননি, তাঁরা মেসেজ পাবেন। সেই মেসেজে যে তারিখ উল্লেখ করা হবে, সেই তারিখে রাত বারোটার পরেই বন্ধ হয়ে যাবে এই টেলিকম সংস্থার প্রিপেড গ্রাহকদের ইনকামিং।

এমনই মেসেজ ঢুকবে আপনার ইনবক্সে। নিজস্ব চিত্র।
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, আগেই এই টেলিকম সংস্থাগুলি ঘোষণা করেছিল, অন্তত ৩৫ টাকার রিচার্জ করাতেই হবে। এছাড়াও ৬৫ বা ৯৫ টাকার রিচার্জও করানো যাবে। তিনটি ক্ষেত্রেই ২৮ দিনের জন্য আপনার সংযোগটির ভ্যালিডিটি থাকবে। এর পরে আবার রিচার্জ করা যাবে। বলাই বাহুল্য তিনটি আলাদা অঙ্কের রিচার্জ থেকে টকটাইম বা ডেটার পরিমাণ আলাদা আলাদা পাওয়া যাবে। 
প্রসঙ্গত, টেলিকম সংস্থাগুলি লক্ষ করেছে অনেকেই একাধিক সিম ব্যবহার করে। একটি সিমে সামান্য রিচার্জ করে সেটিকে ইনকামিং-এর জন্য ব্যবহার করে। ফলে দিনের পর দিন টেলিকম পরিষেবা বাবদ কোনও আয় হয় না। এই প্রবণতা রুখতেই এই নতুন সিদ্ধান্ত।